《解语花 黄葵》
清代·李符

苞含鸦额，萼吐莺衣，娟娟露华晓濯。麝菊疑开，近篱根、挑蠹认时还错。

迎风婉约，刚占得、雕栏一角。绿鬓捧来金盏侧，思泻香醪酌。

邻墙飞度媚蝶，松粉乍匀，黏办有谁觉。敛向斜阳，甚芳心、偏怯夜来蟾魄。

香闺忆昨。织罢流黄褰翠箔。说道似他颜色好，裁剪秋衫著。

作者简介：（1639—1689）清浙江秀水人，原名符远，字分虎，号耕客，又号桃乡。善诗词，工骈体。与兄李绳远、李良年号浙西三李。与朱彝尊等结诗社。后客居福建茶官署，暴卒。有《香草居集》。